ธปท.แย้มอาจปรับคาดการณ์ศก.โตกว่า6%
ธปท.แย้มมีโอกาสปรับคาดการณ์การเติบโตทางเศรษฐกิจปีนี้สูงกว่า 6% เหตุปัจจัยภายในประเทศมีแรงขับ
23 พ.ค. 2555

ธปท.แย้มมีโอกาสปรับคาดการณ์การเติบโตทางเศรษฐกิจปีนี้สูงกว่า 6% เหตุปัจจัยภายในประเทศมีแรงขับ
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า มีความเป็นไปได้ที่ธปท.จะมีการปรับประมาณการคาดการณ์เติบโตทางเศรษฐกิจ(จีดีพี)ปีนี้สูงขึ้นกว่าที่คาดไว้ในปัจจุบันที่ 6% เนื่องจากปัจจัยในประเทศที่ฟื้นตัวได้ดีต่อเนื่องเป็นสำคัญ ไม่ว่าการบริโภค การลงทุน การผลิตภาคอุตสาหกรรมที่ดีต่อเนื่อง แม้การส่งออกจะชะลอลงบ้างจากภาวะเศรษฐกิจโลกก็ตาม 
นอกจากนี้ เศรษฐกิจไทยยังได้รับผลดีจากนโยบายภาครัฐ ทั้งภาคการเงินและการคลังที่สนับสนุนการเติบโต และน่าจะเป็นแรงขับเคลื่อนที่ดีที่จะขับเคลื่อนให้เศรษฐกิจในช่วงเวลาที่เหลือของปีนี้ขยายตัวได้ต่อเนื่อง อย่างไรก็ตาม แม้จะมีปัจจัยดีในประเทศ แต่ยังต้องระวังปัจจัยเสี่ยงจากปัญหาเศรษฐกิจยุโรปที่อาจระเบิดขึ้นมาและสร้างผลกระทบต่อเศรษฐกิจไทยด้วย แต่เบื้องต้นที่คาดการณ์ไว้เศรษฐกิจยุโรปน่าจะทำให้เศรษฐกิจไทยโตติดลบประมาณ 0.5% เท่านั้น
“มีโอกาสที่ธปท.จะปรับคาดการณ์จีดีพีปีนี้สูงกว่า 6% หรือไม่ ย่อมมีอยู่แล้ว เพราะเศรษฐกิจไทยมีปัจจัยหนุน การบริโภคในประเทศก็ดี การลงทุนก็ดี การผลิตก็ฟื้นต่อเนื่อง ถึงส่งออกจะไม่ค่อยดีเท่าไหร่ก็ตาม ซึ่งถ้าเราอัพเดทข้อมูลและปัจจัยต่างๆแล้ว คงได้มีการเสนอให้คณะกรรมการนโยบายกาเงิน(กนง.)พิจารณาในการประชุมครั้งต่อไป” นายไพบูลย์กล่าว